Selvom Rasmus Prehn ikke har meget politisk erfaring med sit nye ressortområde, har han altid brændt for det.

Han har været medlem af Folketinget for Socialdemokratiet siden 2005, hvor han blandt andet har gjort sig bemærket som transportordfører. Nu kan Rasmus Prehn også skrive minister på cv’et. I Mette Frederiksens nye regering har Rasmus Prehn fået rollen som minister for udviklingssamarbejde. - Det er jo et område, som er nyt for mig politisk, men et område, jeg altid har brændt for. Det er jo i en situation, hvor vi har fokus på klima, på verdensmål og på at minimere flygtningestrømme. Så der er jo ingen tvivl om, at det er noget af det allervigtigste at sætte ind for at udvikle eksempelvis Afrika. Jeg er kisteglad for at skulle arbejde med det, siger Rasmus Prehn. - Noget af det, der bliver vigtigt for mig er, at vi skal have gjort det her mere folkeligt, for så får vi også et større folkeligt engagement i det arbejde, vi laver i den tredje verden. Søren Pind kaldte sig frihedsminister, da han havde det her ministerium. Jeg vil være solidaritetsminister, fortsætter han. Ringede nær midnat Rasmus Prehn var godt klar over, at han var et muligt emne til en ministerpost. Derfor havde han taget ekstra forholdsregler, hvis nu telefonen skulle ringe. - Jeg plejer at have min telefon på lydløs. Men på en dag som i går, hvor man ved, der er en mulighed for, at man bliver ringet op, havde jeg selvfølgelig sat lyd på, siger Rasmus Prehn, der udover opkaldet fra Mette Frederiksen også fik adskillige andre opkald. Opkaldet fra Mette Frederiksen kom omkring klokken 23.45. - Jeg var stolt og beæret. Jeg var ikke bomsikker på, at jeg skulle være minister, men jeg tænkte, at der kunne være en chance. Jeg sagde til hende, at jeg ville påtage mig opgaven med glæde og med ydmyghed, siger Rasmus Prehn, der også havde forberedt sig på, at han ikke ville blive minister. Rasmus Prehn får officielt overdraget ministeriet af den afgående minister på området, Ulla Tørnæs (V) torsdag klokken 14.00.